Verkkoyhtiö Nokiassa on nyt avoinna kymmeniä työpaikkoja Tampereella – Tekijöiden löytäminen on koko ajan vaikeampaa

Teknologiayhtiö Nokian panostukset 5G-teknologiaan poikivat lisää työpaikkoja yhtiön Tampereen yksikössä. Yhtiön kotisivun mukaan Tampereella on tällä hetkellä avoinna 17 työpaikkaa, joista kaksi on kesätyöntekijöille. Tosiasiallinen määrä on tätä suurempi, sillä samantapaisista tehtävistä ei ole tehty omaa ilmoitusta. –Avoinna on useampi kymmenen työpaikkaa, vahvistaa Nokian Tampereen yksikön johtaja Petri Ahokas . Hyvä tilanne on myös Oulussa, missä avoimia työpaikkoja on 28. Niistä kahdeksan on kesätyöntekijöille. Nokiassa on huomattu, että vuoden mittaan rekrytointimahdollisuudet ovat kaiken aikaa hankaloituneet. –Tähän asti tekijöitä on löytynyt, mutta nyt alkaa olla huomattavasti vaikeampaa, Ahokas sanoo. Oulussa ja pääkaupunkiseudulla tilanne on vielä Tamperettakin haasteellisempi. Ict-alan yrityksillä menee tällä hetkellä hyvin. Uusia yrityksiä syntyy ja vanhat lisäävät työvoimaa. Tämä heijastuu rekrytointimahdollisuuksiin. –Ylipäätään tilanne työmarkkinoilla meidän toimialalla näyttää todella hyvältä. Yritykset rekrytoivat innolla, sanoo Nokian Tampereen yksikön luottamushenkilö Jari Nummikoski . Tämän hetken työvoimatarpeet Nokialla liittyvät toimialan viimeisintä huutoa olevan 5G-teknologian tuotekehitykseen. Ahokkaan mukaan on ollut positiivinen yllätys, miten nopeasti ja vahvasti kysyntä ja kiinnostus teknologiaa kohtaan on asiakaskunnassa lisääntynyt. Hänen mielestään asiakkailla on tahtotila ottaa 5G käyttöön. Hiljattain uutisoitiin, että Elisa otti maailman ensimmäiset kaupalliset 5G-verkot käyttöön Tampereella ja Tallinnassa. 5G moninkertaistaa tiedonsiirtonopeudet. Halu ratkaisee Tampereella avoinna olevista Nokian työtehtävistä osa edellyttää hyvin vaativaa ja kapea-alaista osaamista. Osaan riittää laveampi osaaminen, ja mahdollinen lisäkoulutus. –Loppupeleissä henkilön halu, motivaatio, ratkaisee, Ahokas toteaa. Osaan tehtävistä Nokia löytää henkilön talon sisältä. Näin tapahtui myös tänä keväänä, kun yhtiössä käytiin yhteistoimintaneuvotteluja. Keväällä Nokia oyj ilmoitti aikovansa vähentää Suomessa 425 henkilöä. Maaliskuussa päättyneiden yt-neuvottelujen tuloksena määräksi täsmentyi yli 350 henkilöä. Nummikoski sanoo, että Tampereella neuvotteluissa vähennystarve saatiin pudotettua noin 60 henkilöstä 44 henkeen. Heistä 25 henkilöä on kyetty sijoittamaan uudelleen talon sisällä. Reilu neljäsosa on ottanut paketin ja lähtenyt hakemaan uusia mahdollisuuksia Nokian ulkopuolelta. Irtisanomisajalla paikkaa etsitään talon sisältä tällä hetkellä muutamalle henkilölle. Nokian Tampereen yksikön vahvuus on tällä hetkellä noin 700 henkilöä. Teknologiayhtiö Nokialla on Tampereella avoinna kymmeniä työpaikkoja. Tällä hetkellä Nokian Tampereen yksiön vahvuus on noin 700 henkilöä Lisää henkilökuntaa tarvitaan, kun yhtiö panostaa 5G-teknologian tuotekehitykseen. Yhtiö ilmoitti keväällä odottavansa 5G-teknologian käyttöönoton vahvistuvan ja kiihtyvän vuoden loppua kohti. 5G mahdollistaa moninkertaiset tiedonsiirtonopeudet nykyiseen verrattuna, lisää verkon kapasiteettia ja mahdollistaa valtavan laitemäärän liittämisen verkkoon.